Au apărut detalii despre primul transfer de titlu pe care îl face Dan Petrescu la CFR Cluj. „Bursucul” a revenit în Gruia și începe deja asaltul spre câștigarea celui de-al șaselea trofeu al Ligii 1. Și-a stabilit deja prioritățile din perioada de mercato și vrea să bată palma cu un atacant care este într-o formă de senzație.
Dan Petrescu e gata să facă „revoluție” în lotul CFR-ului și are mână liberă de la Neluțu Varga. Se anunță schimbări uriașe, actualii jucători primind deja un ultimatum de la noul antrenor. „Toţi jucătorii trebuie să ştie că nimeni nu are postul asigurat„, a fost avertismentul lui Petrescu.
Primul transfer de titlu pe care îl face Dan Petrescu la CFR Cluj
Potrivit gsp.ro, Pavol Safranko este pe lista priorităților lui Dan Petrescu la CFR Cluj. Atacantul de 29 de ani al lui Sepsi tocmai a „demolat-o” de unul singur pe echipa lui Gică Hagi. A avut nevoie de 33 de minute pentru a înscrie un hat-trick împotriva Farului.
Atacantul slovac are o cotă de piață de 850.000 de euro și nu duce lipsă de oferte. În cele 44 de meciuri din acest sezon a înscris 8 goluri și a oferit 2 pase decisive. Contractul lui cu Sepsi va expira pe 30 iunie, deci poate ajunge gratis la CFR Cluj.
Safranko s-a întors în urmă cu doi ani la Sepsi, după un sezon petrecut în Africa de Sud. Sundowns plătise 700.000 de euro în conturile echipei din Sfântu Gheorghe. În momentul în care a decis să se întoarcă la Sepsi, Safranko a refuzat oferta primită de la Gigi Becali. Acesta îl dorea la FCSB.
„Am discutat cu domnul Mihai Stoica. Și vreau să transmit că apreciez interesul lui FCSB, unul dintre cele mai mari cluburi din România„, spunea atunci Safranko, pentru sursa citată anterior.
Marius Ștefănescu, hat-trick împotriva lui Gică Hagi
Oaspeţii au deschis scorul încă din minutul 2 la Ovidiu, după ce Marius Ştefănescu l-a deschis perfect pe Pavol Safranko şi acesta a marcat pe lângă Buzbuchi. Safranko a recidivat înscriind în minutul 23, profitând de o greşeală a lui Dragoş Nedelcu. Tot Safranko a stabilit scorul primei reprize în minutul 34. Până la finalul primei reprize arbitrul Cojocaru a întrerupt meciul timp de aproape trei minute, pentru scandări xenofobe ale galeriei Farului.
Pe teren, replica gazdelor a fost aproape inexistentă, doar Louis Munteanu trimiţând în bară, în minutul 60. Marius Ştefănescu a lovit şi el bara, un minut mai târziu, pentru ca în minutul 69 Cosmin Matei să pună pe tabelă un incredibil 4-0. Diogo Queiros a trimis o pasă spre propriul portar, Marius Ştefănescu a recuperat balonul şi a pasat pentru Cosmin Matei, care a înscris. Rezultatul final a fost stabilit de Mihai Popescu, acesta înscriind golul de onoare al gazdelor.
Sepsi s-a impus la un scor pe care puţină lume îl aştepta şi este pe locul 5, cu 31 de puncte. Farul stă la mâna rezultatelor în lupta pentru locul secund. Elevii lui Hagi au 35 de puncte şi ocupă locul 4, la două puncte distanţă de echipele de pe locurile 2 şi 3, care au un meci mai puţin.
FARUL: Buzbuchi – M. Popescu, Larie (D. Sîrbu 37), K. Boli, D. Kiki (Benchaib 50) – Vînă, D. Nedelcu (Diogo Queiros 50), Grameni – M. Grigoryan, L. Munteanu, Rivaldinho (C. Ganea 50). ANTRENOR: Gheorghe Hagi
SEPSI: Niczuly – Renţa (Batzula 71), D. Ciobotariu, Ninaj, A. Dumitrescu – Kallaku, Alimi (Debeljuh 77), K. Varga (R. Varga 77) – M. Ştefănescu (Kocsis 90), Safranko, C. Matei (Aganovic 71). ANTRENOR: Bernd Storck
Cartonaşe galbene: D. Nedelcu 45+2, Benchaib 64 / K. Varga 12, Kallaku 65, Safranko 81
Arbitri: Adrian Cojocaru – Mircea Grigoriu, Alexandru Vişan – Bogdan Dumitrache
Arbitri VAR: Cătălin Popa – Romică Bîrdeş
Observator: Adrian Comănescu